Babelscape/SREDFM huggingface dataset:
Κωνσταντίνος Παπαρρηγόπουλος

O Κωνσταντίνος Παπαρρηγόπουλος (1815 – 26 Απριλίου 1891) ήταν Έλληνας ιστορικός που χαρακτηρίζεται από τους σύγχρονους ιστορικούς ως ο «πατέρας» της ελληνικής ιστοριογραφίας. Είναι ο θεμελιωτής της αντίληψης της ιστορικής συνέχειας της Ελλάδας από την αρχαιότητα έως σήμερα, αφού καθιέρωσε στην διδασκαλία του στο Πανεπιστήμιο Αθηνών την τριμερή διαίρεση της ελληνικής ιστορίας (αρχαία, μεσαιωνική και νέα) και επιδίωξε να αναιρέσει τις κυρίαρχες εκείνη την εποχή απόψεις ότι η Βυζαντινή αυτοκρατορία ήταν περίοδος παρακμής και εκφυλισμού που δεν αναγνωριζόταν ως τμήμα της ελληνικής ιστορίας. Πιστεύεται ότι έθεσε τις βάσεις για τη διαμόρφωση της εθνικής ταυτότητας της νεοελληνικής κοινωνίας.
Μαμούθ Comix

Η Μαμούθ Comix (διατυπώνεται ως ΜΑΜΟΥΘ COMIX) είναι ελληνική εκδοτική εταιρεία κόμικς, που ιδρύθηκε το 1980 από τον Πάνο Κουτρουλάρη και τον Γιώργο Τσίτσοβιτς, και στεγάζεται στην Αθήνα.

Είναι από τις παλιότερες εταιρείες του χώρου στην Ελλάδα και έχει εκδώσει ένα τεράστιο πλήθος από κόμικς διαφόρων "σχολών", με μεγαλύτερη έμφαση όμως στα ευρωπαϊκά. Αποτελεί τον βασικό εκδότη στα ελληνικά της Dargaud και άλλων μεγάλων εκδοτικών οίκων και κυκλοφορεί τις ιστορίες πολλών δημοφιλών χαρακτήρων, όπως ο Αστερίξ, ο Λούκυ Λουκ, ο Λεονάρντο, ο Ιζνογκούντ, ο Κόρτο Μαλτέζε, ο Τεν Τεν, ο Θόργκαλ κ.ά.

Στα τέλη της δεκαετίας του '80 η Μαμούθ ασχολήθηκε αρκετά και με το χώρο την αμερικάνικων κόμικς, εκδίδοντας πλήθος τίτλων της Marvel Comics όπως οι X-Men, οι Fantastic Four, ο Thor, ο Spider-Man και άλλοι. Από αυτούς τους τίτλους ο μακροβιότερος και πιο επιτυχημένος ήταν το X-Men, που δημοσίευσε ολόκληρη σχεδόν την περίοδο από το #94 έως το #181 του αμερικάνικου περιοδικού.

Η Μαμούθ έχει τέλος κυκλοφορήσει και κάποια άλμπουμς από Έλληνες δημιουργούς, όπως ο "Φανούρης Άπλας", το "Cafe Bar" και το "12 Μήνες Θητεία".
Σουραγιούτ Τσουλανόντ

Ο Σουραγιούτ Τσουλανόντ ("Surayud Chulanont", ταϊλανδέζικα: สุรยุทธ์ จุลานนท์,) είναι στρατιωτικός, ο οποίος θήτευσε ως ο 33ος Πρωθυπουργός της Ταϊλάνδης.
Καλωδιακό πλοίο

thumb|right|280px|Το ελληνικό καλωδιακό πλοίο «Θαλής ο Μιλήσιος»
Καλωδιακό πλοίο ή απλά καλωδιακό ("cable ship") χαρακτηρίζεται κάθε πλοίο ειδικής απασχόλησης όπως συνηθίζεται να λέγεται, που φέρει ανάλογο τεχνικό εξοπλισμό για πόντιση υποβρύχιων καλωδίων ("cable bedding") προς εξυπηρέτηση επικοινωνιακών σκοπών, όπως τηλεγραφικά ή τηλεφωνικά καλώδια. Επίσης με τον ίδιο όρο χαρακτηρίζονται και πλοία που χρησιμοποιούνται για τον έλεγχο και την συντήρηση ή επισκευή ποντισμένων καλωδίων.

Τέτοια πλοία συνήθως είναι κρατικά και λιγότερο ιδιωτικά (εμπορικά). Φέρουν στη πλώρη ή στη πρύμνη ειδική κατασκευή προβόλων δια των οποίων διέρχεται ο καλωδιακός τροχός από τον οποίο αργά - αργά ξετυλίγεται και ποντίζεται το καλώδιο. Εναλλακτικά, ο τροχός παραμένει στο κύτος/αμπάρι και με ειδικούς τρόχιλους το καλώδιο οδηγείται στη πλώρη, ή στη πρύμνη, όπου και ποντίζεται, με μεγαλύτερους όμως κινδύνους φθοράς λόγω κάμψεων. Τα δε πλοία συντήρησης υποβρυχίων καλωδίων, φέρουν συνήθως πλευρική κατασκευή με τρόχιλους δια των οποίων διέρχεται το υποβρύχιο καλώδιο ανελκυόμενο και ποντιζόμενο (όπως το ύφασμα στη ραπτομηχανή). 

Τέτοιος τύπος καλωδιακού πλοίου ήταν και το ελληνικό καλωδιακό «Θαλής ο Μιλήσιος» που ανήκε στον ΟΤΕ και που σήμερα βρίσκεται ελλιμενισμένο στη μαρίνα Φλοίσβου ως Πλοίο μουσείο.
Παναγιώτης Χρήστου

Ο Παναγιώτης Χρήστου (1917 - 1996) ήταν Έλληνας θεολόγος και καθηγητής Πατρολογίας του Αριστοτελείου Πανεπιστημίου Θεσσαλονίκης. Εκτός από το καθηγητικό και το συγγραφικό του έργο, είχε λάβει και σε κυβερνήσεις το 1966 και το 1973.

Γεννήθηκε στο Βασιλικό Ιωαννίνων και σπούδασε στη Θεολογική Σχολή Αθηνών. Μετεκπαιδεύτηκε στα πανεπιστήμια του Γέιλ και της Βοστώνης. Το 1951 ανακηρύχθηκε διδάκτορας του Πανεπιστημίου Αθηνών, ενώ την ίδια χρονιά εξελέγη υφηγητής και το 1954 τακτικός καθηγητής Πατρολογίας στη Θεολογική Σχολή Θεσσαλονίκης.

Διετέλεσε Κοσμήτορας Θεολογικής Σχολής το διάστημα 1963-1964 και πρύτανης του Πανεπιστημίου το 1966-1967. Υπήρξε ο πρώτος διευθυντής του Πατριαρχικού Ιδρύματος Πατερικών Μελετών κατά τα έτη 1966-1989 καθώς και διευθυντής του Κέντρου Θεολογικών και Αγιολογικών Μελετών Θεσσαλονίκης (1989-1994).

Ο Χρήστου διετέλεσε υπουργός Βορείου Ελλάδος (1966-67) και Εθνικής Παιδείας και Θρησκευμάτων (1973-1974). Από αυτή τη θέση μάλιστα επανέφερε σε ισχύ τον Καταστατικό Χάρτη της Εκκλησίας που είχε καταργηθεί το 1967 και απομάκρυνε πολλούς από τους Μητροπολίτες που είχαν τοποθετηθεί στις έδρες του επί επταετίας. Το 1974 μετά την επαναφορά της Δημοκρατίας απομακρύνθηκε από την πανεπιστημιακή του έδρα. Έκτοτε αφοσιώθηκε στην μελέτη και έκδοση πατερικών κειμένων και Μελετών.

Πέθανε στη Θεσσαλονίκη το 1996.
Σταμάτα

Η Σταμάτα είναι δημοτική κοινότητα του Δήμου Διονύσου στην Βόρεια Αττική, μαζί με τον Άγιο Στέφανο, τη Δροσιά Διονύσου, το Διόνυσο, την Άνοιξη, τη Ροδόπολη Διονύσου και το Κρυονέρι. Ανήκει στο πολεοδομικό συγκρότημα Αθηνών και έχει πληθυσμό 2.906 άτομα (απογραφή 2011) και έκταση 18,950 τ.χμ. 

Μπορεί και να είναι η τοποθεσία της πανάρχαιας Υπερβορέας, όπου οι κάτοικοι ηταν Άριας υπεράνθρωπης καταγωγής. 

Περιβάλλεται από το καταπράσινο τοπίο του Πεντελικού όρους, ενώ ορισμένες γνωστές συνοικίες της περιοχής είναι η Αμυγδαλέζα, ο Εύξεινος Πόντος και η Προκόνησος. Βρίσκεται 4 χιλιόμετρα νότια της Λίμνης του Μαραθώνα, στις βόρειες πλαγιές του Πεντελικού όρους, σε υψόμετρο 370. Ο οικισμός Ραπεντώσα εκτείνεται νότια της Σταμάτας, σε ορεινή περιοχή, πάνω στο δρόμο Εκάλης-Νέας Μάκρης. Όταν η κοινότητα πρωτοκατοικήθηκε είχε αγροτικό χαρακτήρα και μόλις τα τελευταία χρόνια, με την ολοένα αυξανόμενη οικιστική ζήτηση στην Αττική, άρχισε σιγά σιγά να αποκτά οικιστικό χαρακτήρα. Η περιοχή της κοινότητας είναι κατάφυτη και αποτελεί σημαντικό τόπο παραθερισμού για τους κατοίκους της πρωτεύουσας. Κάτοικοι στις προηγούμενες απογραφές: 347 (1971), 664 (1981), της κοινότητας 689 (1981), 1635 (1991), 2475 (2001). 

Στο λόφο Μυγδαλέζας έχουν ανακαλυφθεί ερείπια τρίκλιτης παλαιοχριστιανικής βασιλικής που χρονολογείται από τον 5ο-6ο αιώνα μ.Χ.

Η Μυγδαλέζα αποτελεί συνοικισμό που δημιουργήθηκε από Μικρασιάτες πρόσφυγες μετά τη Μικρασιατική Καταστροφή και την Ανταλλαγή πληθυσμών.

Η Σταμάτα συνορεύει με την Ροδόπολη, την Δροσιά, την Άνοιξη, τον Άγιο Στέφανο, τον Μαραθώνα και το Καπανδρίτι.
Λογοθεραπεία

Λογοθεραπεία είναι η επιστήμη που ασχολείται με τις διαταραχές λόγου, φωνής ομιλίας και μάσησης – κατάποσης σε παιδιά και ενήλικες, όποια κι αν είναι η αιτία αυτών των διαταραχών: νευρολογική, εξελικτική ή λειτουργική. Αποσκοπεί στην ανάπτυξη της εξωλεκτικής και λεκτικής επικοινωνίας, την καθαριότητα της ομιλίας και της φωνής και στην παραγωγή λόγου των βαρήκοων.
Ατρέας

thumb|Άποψη στον Θόλο του Θησαυροφυλάκιου
Ο Ατρέας (Ἀτρεύς (ἀτρεῆς), "ἀ-" (μη) + "τρέω" (τρέμω), "ο ατρόμητος"), γιος του Πέλοπα και της Ιπποδαμείας, ήταν βασιλιάς των Μυκηνών που ανήκε στο καταραμένο γένος των Τανταλιδών. Παντρεύτηκε την Αερόπη με την οποία απέκτησε δύο παιδιά, τον Αγαμέμνονα και τον Μενέλαο.
Κυθρέα

Η Κυθρέα (αναφέρεται και ως Κυθραία ή Τζυρκά) είναι δήμος της επαρχίας Λευκωσίας στην Κύπρο. Αποτελεί ένα από τους δώδεκα δήμους της επαρχίας Λευκωσίας. Μετά την τουρκική εισβολή του 1974, η διοικητική έκταση του Δήμου Κυθρέας δεν ελέγχεται από την Κυπριακή Δημοκρατία. Τα εδάφη αυτά ανήκουν εκ του νόμου (de jure) στην Κυπριακή Δημοκρατία, ενώ εκ των πραγμάτων (de facto) ανήκουν στο μη αναγνωρισμένο κράτος της Τουρκικής Δημοκρατίας Βορείου Κύπρου.
Αθλητικός Όμιλος Προοδευτική Νεολαία

Ο Αθλητικός Όμιλος Προοδευτική Νεολαία, ευρέως γνωστή απλά και ως Προοδευτική, είναι ελληνικός αθλητικός σύλλογος που δραστηριοποιείται στη Νίκαια και στον Κορυδαλλό, προάστια της περιφέρειας του Πειραιά, όπου και βρίσκονται οι έδρες των τμημάτων του. Επίσημο έτος ίδρυσής του είναι το 1927, χρώματά του το βυσσινί και το λευκό και έμβλημά του ο «Φοίνικας». 

Διατηρεί 4 ενεργά αθλητικά τμήματα: τμήμα ποδοσφαίρου ανδρών, τμήμα ποδοσφαίρου γυναικών, τμήμα καλαθοσφαίρισης ανδρών και τμήμα καλαθοσφαίρισης γυναικών. Σε όλα τα τμήματα διαθέτει και τα αντίστοιχα τμήματα υποδομών. Στο παρελθόν καλλιεργούσε και άλλα αθλητικά τμήματα.

Έδρα του ποδοσφαιρικού τμήματος ανδρών αποτελεί το Δημοτικό Γήπεδο Νίκαιας στη Νίκαια, ενώ έδρα των τμημάτων καλαθοσφαίρισης ανδρών και γυναικών αποτελεί το Κλειστό Γυμναστήριο Κορυδαλλού «Θεόδωρος Πούτος» στον Κορυδαλλό.
Επαρχία Ρέζεκνε

Η Επαρχία Ρέζεκνε (λετονικά: "Rēzeknes rajons") είναι μια από τις 26 επαρχίες της Λετονίας. Βρίσκεται στο ανατολικό τμήμα της χώρας.
Μαξ Μπιλ

thumb|right|Μαξ Μπιλ pολόι
Ο Μαξ Μπιλ ("Max Bill", 22 Δεκεμβρίου 1908 - 9 Δεκεμβρίου 1994) ήταν Ελβετός αρχιτέκτονας, καλλιτέχνης, και σχεδιαστής. Μετά από μια μαθητεία ως αργυροχόος, ο Bill σπούδασε στο Μπάουχαους του Dessau, όπου και δίδαξε αργότερα. Το 1944, έγινε καθηγητής στο σχολείο των τεχνών στη Ζυρίχη. Το 1950, η Inge Aicher-Scholl, ο Οτλ Αϊχερ και ο Μπιλ ίδρυσαν τη Σχολή του Ουλμ, μια πρωτοποριακή σχολή σχεδιασμού στην παράδοση του Μπάουχαους, η οποία έκλεισε το 1968.


Κατηγορία:Ελβετοί αρχιτέκτονες
Βίλιανι

Η Βίλιανι (λετονικά: "Viļāni" , λιθουανικά: "Vilianai") είναι κωμόπολη της ανατολικής Λετονίας. Έχει πληθυσμό 3.156 κατοίκους το 2016 και βρίσκεται στο ανατολικό μέρος της Επαρχίας Ρέζεκνε.
Ρέζεκνε

Το Ρέζεκνε (λετονικά: Rēzekne, εσθονικά: Räisaku, πολωνικά: Rzeżyca, ρωσικά: Режица, Резекне) είναι πόλη της ανατολικής Λετονίας. Ανήκει στην επαρχία Ρέζεκνε και έχει πληθυσμό 31.216 κάτοικους το 2016. Απέχει 242 χλμ. από τη Ρίγα.

Από τον 9ο έως τον 13ο αιώνα στην περιοχή υπήρχε ένα οχυρό το οποίο το καταστράφηκε από τους σταυροφόρους, οι οποίοι έχτισαν, το 1285, στη θέση του ένα νέο κάστρο ερείπια του οποίου σώζονται μέχρι σήμερα. Η ονομασία "Ρέζεκνε" καθιερώνετε το 1285 και η πόλη γίνετε μέλος της Πολωνικής-Λιθουανικής Κοινοπολιτείας το 1582. Το 1773 δόθηκε στο Ρέζεκνε το καθεστώς πόλης και με τον διαμελισμό της Πολωνίας προσαρτάται στη Ρωσία. Η πόλη υπέστει μεγάλες καταστροφές και σχεδόν ερημώθηκε κατά τον Β΄ παγκόσμιο πόλεμο.
Πέντσιχ Σιλάτ

Το μεγαλύτερο αρχιπέλαγος της γης εκτείνεται από την Μαλαισία μέχρι τη Νέα Γουινέα, αποτελείται από πάνω από 13000 νησιά και εκεί αναπτύχθηκε η μαχητική τέχνη Πέντσιχ Σιλάτ (Pentjak Silat). Σε αυτό τον γεωγραφικό χώρο μέσα από πολέμους, εμπόριο, μεταναστεύσεις πληθυσμών και πρόσμιξη πολιτισμικών στοιχείων αναπτύχθηκε και μεταλλάχθηκε η τέχνη Πέντσιχ Σιλάτ από τον 4ο μέχρι τον 20ο αιώνα μ.Χ. Οι επιρροές είναι έντονες από διάφορα μαχητικά συστήματα και προέρχονται από Κίνα, Ινδία, Νεπάλ, Αραβία και Φιλιππίνες.

Pentjak σημαίνει σωματική κίνηση και Silat σημαίνει μάχη. Η έκφραση έχει την έννοια της μάχης χρησιμοποιώντας τεχνικές αυτοάμυνας.
Οι Μύγες

Οι Μύγες "(γαλλ. "Les Mouches")" είναι το πρώτο θεατρικό έργο του Ζαν-Πωλ Σαρτρ που παρουσιάστηκε στο κοινό (με εξαίρεση το "Bariona", που ανέβηκε ενόσω ο συγγραφέας ήταν στη φυλακή). Πρόκειται για δράμα σε τρεις πράξεις εμπνευσμένο από τον ελληνικό μύθο των Ατρειδών που αναπτύσσει μία φιλοσοφική αντίληψη της τραγωδίας με υπαρξιστικά στοιχεία.
Λάμπρος Καλλιφρονάς

Ο Λάμπρος Καλλιφρονάς (Αθήνα, 1853- 28 Ιουνίου 1950) ήταν Έλληνας πολιτικός. Υπηρέτησε ως υπουργός και ως δήμαρχος Αθηναίων.
Πανεπιστήμιο της Οξφόρδης

Το Πανεπιστήμιο της Οξφόρδης (αγγλικά: "University of Oxford", ανεπίσημα: "Oxford University") βρίσκεται στην Οξφόρδη της Αγγλίας. Είναι το παλαιότερο πανεπιστήμιο του αγγλόφωνου κόσμου.

Η αρχή της ιστορίας του πανεπιστημίου μπορεί να αναχθεί τουλάχιστον στο τέλος του 11ου αιώνα, αν και η ακριβής χρονολογία ιδρύσεως παραμένει άγνωστη. Η παρούσα χρονολόγηση σημαίνει ότι το πανεπιστήμιο έχει ήδη ιστορία 900 ετών, παρόμοια σε διάρκεια με την Πλατωνική Ακαδημία (400 π.Χ. - 500 μ.Χ. περίπου). Σύμφωνα με δημοφιλή θρύλο, όταν ξέσπασε διαμάχη μεταξύ φοιτητών και κατοίκων το 1209, μερικοί πανεπιστημιακοί της Οξφόρδης κατέφυγαν βορειοδυτικά στη μικρή πόλη τού Κέιμπριτζ, όπου ίδρυσαν το φερώνυμο πανεπιστήμιο. Έκτοτε τα δύο πανεπιστήμια έχουν μακρά ιστορία ανταγωνισμού και αποτελούν τα πλέον επίλεκτα πανεπιστήμια στη Μεγάλη Βρετανία.

Το Πανεπιστήμιο της Οξφόρδης συγκαταλέγεται στα καλύτερα και αρτιότερα πανεπιστημιακά ιδρύματα του κόσμου. Η εφημερίδα "The Times" το τοποθετεί πρώτο μεταξύ των αγγλικών πανεπιστημίων στον σχετικό κατάλογο του 2007, ενώ τοποθετείται και πρώτο παγκοσμίως στην τελευταία έκδοση (2018) του παγκόσμιου καταλόγου ανωτάτων ιδρυμάτων ("Times Higher Education" World University Rankings).
Άντριου Λούμις

Ο Άντριου Λούμις (αγγλ. Andrew Loomis, 1892 - 1959) ήταν αμερικανός ζωγράφος. Δούλεψε κυρίως σαν εικονογράφος και ειδικά στο χώρο της διαφήμισης ήταν πασίγνωστος και πολύ περιζήτητος.

Σήμερα είναι γνωστός κυρίως για τα βιβλία που έγραψε, στα οποία παρουσίαζε αναλυτικότατα διάφορα θέματα σχετικά με το σχέδιο και την εικονογράφηση. Με τα βιβλία αυτά τα οποία σημείωσαν τεράστια εμπορική επιτυχία επηρέασε σε σημαντικότατο βαθμό πάρα πολλούς εικονογράφους και δημιουργούς κόμικς. Σήμερα τα βιβλία του δεν κυκλοφορούν πια σε έντυπη μορφή, υπάρχουν όμως ελεύθερα σε ηλεκτρονική μορφή σε διάφορες τοποθεσίες του Internet όπου μπορούν να τα μελετήσουν οι νεότερες γενιές καλλιτεχνών.

right|150px|thumb|Εξώφυλλο βιβλίου του Λούμις
Τύνιδα

Τύνιδα, πρωτεύουσα της [[Τυνησία]]ς.

Η Τύνιδα ( "Tūnis") είναι η πρωτεύουσα της Τυνησίας με πληθυσμό περίπου 730.000. Στην ευρύτερη περιοχή γύρω από την πόλη υπολογίζεται ότι ζουν περίπου δυο εκατομμύρια κάτοικοι.
Παπάγου

Η Δημοτική Ενότητα Παπάγου απαρτίζει, μαζί με τον Χολαργό, τον Δήμο Παπάγου-Χολαργού τον Βόρειο Τομέα Αθηνών. 

Ο συνοικισμός του Παπάγου, ο οποίος στη συνέχεια έγινε Κοινότητα και αργότερα Δήμος, είναι δημιούργημα του Αυτόνομου Οικοδομικού Οργανισμού Αξιωματικών (ΑΟΟΑ). Ο ΑΟΟΑ συνεστήθη στις 29 Αυγούστου 1950 με τον Α.Ν. 1563/1950 (ΦΕΚ Α 254) από την τότε κυβέρνηση του Σοφοκλή Βενιζέλου, για τη στέγαση των αξιωματικών των Ενόπλων Δυνάμεων. Ήταν η εποχή που η οικονομία της Ελλάδος είχε καταστραφεί από την Κατοχή και τον εμφύλιο και υπήρχε άμεση ανάγκη στέγασης των οικογενειών των αξιωματικών, οι οποίες είχαν πληγεί παντοιοτρόπως μέχρι το 1949.
Αδιέξοδο

Οι Αδιέξοδο ήταν ελληνικό πανκ συγκρότημα που δημιουργήθηκε το 1983 στην Αθήνα. Την αρχική σύνθεση αποτελούσαν ο Δημήτρης Σπυρόπουλος (που αργότερα σχημάτισε τους Deus Ex Machina), ο Σωτήρης Θεοχάρης (μετέπειτα τραγουδιστής των Σπυριδούλα και μετά Ηχογλυκαιμία), ο Στάθης Παπανδρέου (μετά στους Split Image, τύμπανα, Ziggy Was ηχολήπτης) και ο Μίμης Αλημπράντης στο μπάσο. Από το μπάσο πέρασαν επίσης η (14 χρονών τότε) Μαρία Βασιλάκη (που αργότερα πήγε στους Despise), ο Ντίνος Ζούμπερης (Ναυτία, Ξεχασμένη Προφητεία και αργότερα, στη δεκαετία του '90 στους Echo Tattoo) και ο μετέπειτα τραγουδιστής των Deus Νίκος Χαραλαμπόπουλος (Τσουλούφης). Προσθέτοντας και τον Γιάννη Βεναρδή (Γενιά του Χάους, Λευκή Συμφωνία και επίσης Deus Εx Machina) στα ντραμς το συγκρότημα σταθεροποίησε τη σύνθεσή του. Οι Αδιέξοδο συμμετείχαν σε πολλά live και συναυλίες αλληλεγγύης σε αρκετά μέρη της Ελλάδας και κυκλοφόρησαν ένα άλμπουμ το 1986 πριν διαλυθούν την ίδια χρονιά. Είχαν παράλληλη πορεία με τους Γενιά του Χάους και αποτέλεσαν τον πυρήνα δημιουργίας των Deus Ex Machina στα 1989.
Σπυρίδων Μερκούρης

Ο Σπυρίδων Μερκούρης (1856 - 3 Απριλίου 1939) ήταν Έλληνας πολιτικός, βουλευτής, δήμαρχος Αθηναίων επί σειρά ετών και παππούς της Μελίνας Μερκούρη.
Αικατερίνη Β΄ της Ρωσίας

Η Αικατερίνη Β΄ της Ρωσίας, η επονομαζόμενη Μεγάλη ("Γιεκατερίνα ΙΙ Βελίκαγια", ρωσικά: "Екатерина II Великая", 2 Μαΐου 1729 – 17 Νοεμβρίου 1796) ήταν Αυτοκράτειρα της Ρωσίας, γερμανικής καταγωγής. Η πολιτική της συνδέθηκε στενά με την αναγέννηση του ελληνικού βίου λόγω της Συνθήκης του Κιουτσούκ-Καϊναρτζή.
Τζακάγια Κικουέτε

Ο Τζακάγια Κικουέτε ("Jakaya Mrisho Kikwete", 7 Οκτωβρίου 1950 - ...) είναι Τανζανός πολιτικός, πρόεδρος της χώρας από το 2005 ως το 2015.
Η Άσχημη που έγινε όμορφη

Η Άσχημη που έγινε όμορφη (Ισπανικά: "La Fea más Bella") είναι τηλενουβέλα μεξικάνικης παραγωγής του 2006. Πρόκειται για διασκευή του σεναρίου της Κολομβιανής τηλενουβέλλας "Yo Soy Betty, la Fea", την 6η κατά σειρά.

Πρωταγωνιστούν Ανχέλικα Βάλε, Χάιμε Καμίλ, Ελισαμπέτ Άλβαρες και Πατρίσια Ναβιδάδ.
Δημοκρατικός Συναγερμός

Ο Δημοκρατικός Συναγερμός (ΔΗ.ΣΥ.) είναι κεντροδεξιό κυπριακό πολιτικό κόμμα. Ιδρύθηκε στις 4 Ιουλίου 1976 από τον Γλαύκο Κληρίδη, ενώ σημερινός πρόεδρος του κόμματος είναι ο Αβέρωφ Νεοφύτου.

Ο Δημοκρατικός Συναγερμός διετέλεσε κυβέρνηση της Κύπρου από το 1993 έως το 2003 με πρόεδρο τον ιδρυτή του Γλαύκο Κληρίδη και από το 2013 μέχρι σήμερα με πρόεδρο τον πρώην πρόεδρο του κόμματος, Νίκο Αναστασιάδη.

Στη Βουλή των Αντιπροσώπων (Κύπρος) κατέχει την πρώτη θέση με δεκαεπτά από τους 56 βουλευτές. Επίσης, είναι μέλος του Ευρωπαϊκού Λαϊκού Κόμματος και εκπροσωπείται με δύο βουλευτές στο Ευρωπαϊκό Κοινοβούλιο.
Βίλιακα

<br>
Η Βίλιακα (λετονικά: "Viļaka" , λιθουανικά: "Viliaka", γερμανικά: "Marienhausen") είναι κωμόπολη της Λετονίας. Βρίσκεται στο βορειοανατολικό μέρος της χώρας και έχει πληθυσμό 1.787 κατοίκους κατά την απογραφή του 2004.
Βορράς

thumb|250px|right|Ο Βορράς (Β) σε σχέση με τις άλλες κατευθύνσεις.

Ο βορράς είναι σημείο του ορίζοντα (cardinal point) που έχει κατεύθυνση ακριβώς τον Βόρειο Πόλο, δηλαδή ο μεσημβρινός του τόπου. Η κατεύθυνση αυτή Β-Ν λέγεται και μεσημβρινή γραμμή. Ο άνεμος που πνέει απ΄ αυτό το σημείο του ορίζοντα λέγεται Βόρειος ή Βοριάς (και στην αρχαιότητα Βορρέας).

Ο Βορράς φέρεται με τρεις επιμέρους χαρακτηρισμούς (διακρίσεις), γεγονός που καθιστά ανάγκη, τουλάχιστον στους ναυτιλλομένους, ο επακριβής προσδιορισμός του σε κάθε αναφορά σε αυτόν.

Οι διακρίσεις αυτές είναι:
# Αληθής Βορράς: Είναι η κατεύθυνση προς τον Βόρειο γεωγραφικό Πόλο
# Μαγνητικός Βορράς: Είναι η κατεύθυνση που δείχνει το νότιο άκρο της μαγνητικής βελόνης της πυξίδας όταν αυτή ηρεμεί και δεν επηρεάζεται από άλλη μαγνητική δύναμη, και
# Βορράς πυξίδας, (compass north) που είναι η κατεύθυνση που δείχνει το βόρειο άκρο της μαγνητικής βελόνης που εκτός του γήινου μαγνητισμού επηρεάζεται και από τον μαγνητισμό του πλοίου, όταν είναι σιδερένιο, ή από άλλον μαγνητικό παράγοντα, π.χ. παρακείμενα ηλεκτροφόρα καλώδια, μεταλλικά αντκείμενα κ.ά..

* Στη κοινή ναυτική ορολογία ο Βορράς λέγεται και «τραμουντάνα», εκ του ιταλικού όρου tramontana (= Βόρειος άνεμος, Βοριάς).
Μανώλης Γλέζος

Ο Μανώλης Γλέζος (Απείρανθος Νάξου, 9 Σεπτεμβρίου 1922 - Αθήνα, 30 Μαρτίου 2020) ήταν Έλληνας πολιτικός της Αριστεράς, ήρωας της Εθνικής Αντίστασης, δημοσιογράφος και συγγραφέας. Μαζί με τον Λάκη Σάντα υπήρξε συμπρωταγωνιστής σε μία από τις πρώτες αντιστασιακές ενέργειες στην κατεχόμενη Ελλάδα και ευρύτερα στην κατεχόμενη από τον Άξονα Ευρώπη κατά τον Δεύτερο Παγκόσμιο Πόλεμο, όταν τη νύχτα της 30ής προς 31η Μαΐου του 1941 κατέβασαν τη σημαία της Ναζιστικής Γερμανίας από τον ιστό του βράχου της Ακρόπολης, στην Αθήνα.

Μετά τον πόλεμο εργάστηκε ως δημοσιογράφος, αναλαμβάνοντας αρχισυντάκτης της εφημερίδας Ριζοσπάστης, ενώ αργότερα υπήρξε διευθυντής και της εφημερίδας Αυγής. Ωστόσο, γρήγορα συνελήφθη για τις πολιτικές τους πεποιθήσεις, φτάνοντας μάλιστα να καταδικαστεί σε θάνατο τρεις φορές. Οι συνεχείς δικαστικές του περιπέτειες μέχρι την οριστική του απαλλαγή με τη γενική αμνηστία του 1971 προκάλεσαν συχνά την αντίδραση της Ελληνικής και της διεθνούς κοινής γνώμης.

Ο Γλέζος υπήρξε επί δεκαετίες ενεργός στα πολιτικά πράγματα και μέλος του ελληνικού κοινοβουλίου. Μεταξύ άλλων, ασχολήθηκε επισταμένα με το ζήτημα των γερμανικών οφειλών προς την Ελλάδα από την περίοδο του Δευτέρου Παγκοσμίου Πολέμου. Υπήρξε βουλευτής και πρόεδρος της Ενιαίας Δημοκρατικής Αριστεράς (ΕΔΑ) και αργότερα βουλευτής και ευρωβουλευτής του Πανελλήνιου Σοσιαλιστικού Κινήματος (ΠΑΣΟΚ), βουλευτής του Συνασπισμού της Αριστεράς, των Κινημάτων και της Οικολογίας (ΣΥΝ) και του Συνασπισμού Ριζοσπαστικής Αριστεράς (ΣΥΡΙΖΑ). 

Από το 2014 έως το 2015 διετέλεσε ευρωβουλευτής του ΣΥΡΙΖΑ, ερχόμενος, μάλιστα, πρώτος σε ψήφους σε όλη τη χώρα στις Ευρωεκλογές του Μαΐου του 2014. Ήταν επίσης επικεφαλής του ψηφοδελτίου επικρατείας της ΛΑ.Ε στις βουλευτικές εκλογές του Σεπτέμβρη του 2015, αλλά δεν κατάφερε να εκλεγεί.

Την τελευταία πενταετία της ζωής του πήρε σαφή θέση υπέρ του όχι στο δημοψήφισμα του 2015 και κατά της Συμφωνίας των Πρεσπών του 2018.

Ο Μανώλης Γλέζος βραβεύτηκε το 1962 από την ΕΣΣΔ με το Διεθνές Βραβείο Ειρήνης Λένιν. Την περίοδο της πρώτης μεταπολεμικά δίωξης του Γλέζου, ο τότε πρόεδρος της Γαλλίας Σαρλ ντε Γκωλ τον χαρακτήρισε ως τον "«πρώτο παρτιζάνο της Ευρώπης»".
Χάρολντ Ουίλσον

thumb|right

O Τζέιμς Χάρολντ Ουίλσον, βαρόνος Ουίλσον του Ριβώ ("James Harold Wilson, Baron Wilson of Rievaulx", 11 Μαρτίου 1916 – 24 Μαΐου 1995) ήταν Βρετανός πολιτικός και ηγέτης του Εργατικού Κόμματος, από το 1963 μέχρι το 1976. Ακόμη, κατείχε τους τίτλους του Ιππότη της Περικνημίδας και του Αξιωματικού του Τάγματος της Βρετανικής Αυτοκρατορίας, ενώ διετέλεσε μέλος της Βασιλικής Εταιρείας, μέλος της Βασιλικής Στατιστικής Εταιρείας και μέλος του Συμβουλίου Επικρατείας του Ηνωμένου Βασιλείου.

Στις εκλογές της 15ης Οκτωβρίου του 1964, οι Συντηρητικοί, έπειτα από 13 χρόνια στην εξουσία, ηττήθηκαν και πρωθυπουργός εξελέγη ο Χάρολντ Ουίλσον. Η πλειοψηφία, όμως, των Εργατικών έναντι της συμμαχίας Συντηρητικών-Φιλελεύθερων περιορίστηκε σε τέσσερις έδρες. Ωστόσο, οι Εργατικοί συνέχισαν να διεκδικούν και να κατέχουν την εξουσία μέχρι την επόμενη δεκαετία, με κάποια διαλείμματα συντηρητικής διακυβέρνησης. Ο Ουίλσον διετέλεσε πρωθυπουργός για οκτώ χρόνια, από το 1964 έως το 1970 και από το 1974 μέχρι το 1976. Παραιτήθηκε από την ηγεσία των Εργατικών το 1975 και τον διαδέχθηκε ο Τζέιμς Κάλαχαν. Η οριστική ήττα των Εργατικών επήλθε το 1979, από τη Μάργκαρετ Θάτσερ..
Ducati

Η Ducati είναι ιταλική εταιρεία που κατασκευάζει μοτοσικλέτες. Ιδρύθηκε ως «Societa Scientifica Radio Brevetti Ducati» το 1926 από την οικογένεια Ντουκάτι και άλλους επενδυτές από την Μπολόνια της Ιταλίας. Ο στόχος της εταιρείας αρχικά ήταν η παραγωγή βιομηχανικών εξαρτημάτων (κύρια πυκνωτών και λυχνιών) για την αναπτυσσόμενη βιομηχανία της ραδιομετάδοσης, βασιζόμενων σε πατέντες του Αντριάνο Ντουκάτι.
Ταλία

Η Αριάδνα Ταλία Σόντι Μιράντα ("Ariadna Thalía Sodi Miranda", 26 Αυγούστου 1971), ευρέως γνωστή ως Ταλία, είναι Μεξικανή τραγουδίστρια, ηθοποιός, παραγωγός, συνθέτρια, στιχουργός, συγγραφέας και επιχειρηματίας.

Σύμφωνα με την AMPROFON (Ένωση Μεξικανών Παραγωγών Ηχογραφημάτων), θεωρείται η πιο εμπορική Μεξικανή τραγουδίστρια διεθνώς, καθώς έχει πουλήσει πάνω από 50 εκατομμύρια αντίτυπα παγκοσμίως. Ξεκίνησε την μουσική της καριέρα από πολύ μικρή ηλικία ενώ έχει τραγουδήσει στα ισπανικά, στα αγγλικά, στα πορτογαλικά, στα γαλλικά, και στη διάλεκτο Ταγκαλόγκ των Φιλιππίνων, στο πλαίσιο της προώθησης της μουσικής της στις διάφορες αγορές. Θεωρείται βετεράνος της ισπανόφωνης βιομηχανίας του θεάματος, με το όνομά της να αποτελεί ένα από τα σημαντικότερα brands στον ισπανόφωνο κόσμο.

Αποτελεί μια από τις πιο επιτυχημένες ισπανόφωνες ερμηνεύτριες όλων των εποχών και αναφέρεται από το διεθνή Τύπο ως η "Βασίλισσα της Λάτιν Ποπ". Έχει λάβει 17 υποψηφιότητες στα βραβεία Latin Billboard Awards και 7 υποψηφιότητες στα βραβεία Latin Grammy, καθώς και πολλά βραβεία Lo Nuestro. Έχει συνεργαστεί με σημαντικούς καλλιτέχνες της διεθνούς μουσικής βιομηχανίας όπως Tony Bennett, Michael Bublé, Robbie Williams, Marc Anthony, Julio Iglesias, Laura Pausini και πολλούς άλλους.

Παράλληλα με τη μουσική, υπήρξε και ηθοποιός στα πρώτα χρόνια της καριέρας της και το όνομά της συνδέθηκε κυρίως με τις λατινοαμερικανικές τηλενουβέλες. Τα δικαιώματα των τηλεοπτικών σειρών στις οποίες πρωταγωνίστησε έχουν πουληθεί σε πάνω από 180 χώρες, με αποτέλεσμα να θεωρούνται το πιο εξαγώγιμο προϊόν του Μεξικού μετά το ποτό "τεκίλα". Ο διεθνής Τύπος την αναφέρει συχνά ως "Βασίλισσα της σαπουνόπερας" λόγω της εμβληματικής παρουσίας της στην τηλεόραση και του παγκόσμιου αντίκτυπου που είχαν οι σειρές στις οποίες ήταν πρωταγωνίστρια την δεκαετία του '90.

Το 2011, το Terra Networks συμπεριέλαβε την Thalia στην λίστα με τις "πιο ισχυρές και εμβληματικές γυναίκες του χώρου της μουσικής". 
Στις 5 Δεκεμβρίου του 2013 βραβεύτηκε με το αστέρι της στη Λεωφόρο της Δόξας στο Χόλυγουντ, ως τιμητική αναγνώριση για την προσφορά της στον χώρο της μουσικής.
Δραστηριοποιείται επίσης με επιτυχία στο χώρο της μόδας τα τελευταία χρόνια, αλλά και στον χώρο της παραγωγής θεατρικών και τηλεοπτικών παραγωγών.
Θουμπάν

Ο Θουμπάν ("Thuban") είναι η ιδιαίτερη ονομασία του αστέρα α (άλφα) του αστερισμού Δράκοντος. Πρόκειται για αμυδρό σχετικώς αστέρα, που όχι μόνο δεν είναι ο φωτεινότερος στον αστερισμό, αλλά δεν συμπεριλαμβάνεται ούτε καν μέσα στους πέντε φωτεινότερους αυτού. Συγκεκριμένα, είναι ο έβδομος φωτεινότερος αστέρας του Δράκοντα, του οποίου ο φωτεινότερος αστέρας είναι ο γ του Δράκοντος, ο Εταμίν ή Ελτανίν.
Ροστόφ

Το Ροστόφ (ρωσ: Ростов, ΔΦΑ [rɐˈstof], αρχαίο σκανδιναβικό: "Rostofa") Ρωσίας και ένα σημαντικό τουριστικό κέντρο του ρωσικού Χρυσού Δακτυλίου. Βρίσκεται στις ακτές της λίμνης "Νέρο", στην Περιφέρεια του Γιαροσλάβλ. Ο πληθυσμός του στην απογραφή του 2002 ήταν 35.300 κάτοικοι.

Αν και το επίσημο όνομα της πόλης είναι Ροστόφ, αποκαλείται συχνά από τους Ρώσους ""Ροστόφ Βελίκι" (Rostov Veliky - Ростов Великий)", δηλαδή το «Μεγάλο Ροστόφ». Αυτό το όνομα χρησιμοποιείται για να το διακρίνει από το Ροστόφ επί του Ντον (Ростов-на-Дону), που είναι πολύ μεγαλύτερη πόλη. Το όνομα του σιδηροδρομικού σταθμού της πόλης είναι «"Ροστόφ Γιαροσλάβσκι"».
Πίτερ Λάστμαν

Ο Πίτερ Λάστμαν ("Pieter Pietersz. Lastman", 1583 - 4 Απριλίου 1633) ήταν Ολλανδός ζωγράφος, γνωστός κυρίως για τους ιστορικούς πίνακες που φιλοτέχνησε, αλλά και ως δάσκαλος του Ρέμπραντ. Υπήρξε ένας από τους σημαντικότερους ιστορικούς ζωγράφους του 17ου αιώνα στην Ολλανδία, πριν την καθιέρωση του μαθητή του, ενώ η φήμη του εξαπλώθηκε και εκτός των συνόρων της χώρας του, αναλαμβάνοντας παραγγελίες για τον βασιλιά της Δανίας.

Ο Λάστμαν ήταν γιος χρυσοτέχνη και εκπαιδεύτηκε ως ζωγράφος στο εργαστήριο του Gerrit Pietersz. Sweelinck, διακεκριμένου καλλιτέχνη του μανιερισμού. Τον Ιούνιο του 1602 ταξίδεψε στην Ιταλία, όπου παρέμεινε μέχρι το Μάρτιο του 1607, επισκεπτόμενος τη Ρώμη και τη Βενετία. Στο διάστημα αυτό, σημαντική επίδραση στο έργο του άσκησε ο Γερμανός ζωγράφος Άνταμ Ελσχάιμερ (π. 1568-1610) που εργαζόταν στην Ιταλία, καθώς και ο Καραβάτζιο. Στη συνέχεια, εγκαταστάθηκε στο Άμστερνταμ, όπου έζησε μέχρι το τέλος της ζωής του. 

Το παλαιότερο χρονολογημένο έργο του είναι η "Προσκύνηση των Μάγων" (1606, Šternberk Pal.), που αποτελεί επίσης χαρακτηριστικό παράδειγμα της «ιταλικής» τεχνοτροπίας του. Η επίδραση του Ελζχάιμερ στο ύφος του Λάστμαν αναδεικνύεται τόσο μέσα από τα έντονα χρώματα που επέλεγε να χρησιμοποιήσει, όσο και από τα λεπτομερή τοπία που πλαισίωναν τα ιστορικά θέματά του. Οι ιστορικοί πίνακες που ολοκλήρωσε σπάνια αναπαριστούσαν παραδοσιακά θέματα όπως η "Σταύρωση" (1616, Rembrandthuis). Στα σπουδαιότερα έργα του ανήκουν οι πίνακες "Οδυσσέας και Ναυσικά" (1619, Alte Pin.) και "Κοριολανός και οι γυναίκες της Ρώμης" (1625, Trinity College Δουβλίνου). 

Στη διάρκεια της ζωής του απέκτησε σημαντική φήμη, γεγονός που επιβεβαιώνεται και από την αναφορά τού ονόματός του μεταξύ των σημαντικότερων ζωγράφων της εποχής, από τον Ολλανδό ποιητή Theodore Rodenburgh, σε έναν ύμνο που συνέθεσε ο τελευταίος για την πόλη του Άμστερνταμ το 1618. Το έργο του εκθείασε επίσης ο ποιητής Γιόοστ φαν ντεν Φόντελ (Joost van den Vondel). Ο Λάστμαν επηρέασε μία ευρύτερη γενιά καλλιτεχνών, ενώ μεταξύ των μαθητών του ξεχωρίζουν τα ονόματα των Γιαν Λίφενς και Ρέμπραντ. Ο πρώτος υπήρξε μαθητής του το 1619, ενώ ο δεύτερος εκπαιδεύτηκε στο εργαστήριό του στο Άμστερνταμ το 1624, για μικρότερο διάστημα, συνολικά έξι μηνών. Η επίδραση που άσκησε στον Ρέμπραντ θεωρείται ιδιαίτερα σημαντική στην πορεία της εξέλιξής του, με τα στοιχεία που δανείστηκε ο Ρέμπραντ από τον δάσκαλό του να είναι περισσότερο εμφανή σε πίνακες ζωγραφικής ή σχέδια της πρώτης περιόδου του.
Χρυσός Δακτύλιος της Ρωσίας

thumb|Ο ποταμός Κοτορόσλ στο Γιαροσλάβλ
Η Εκκλησία της Αναστάσεως της Kostroma (1652) είναι ένα λαμπρό παράδειγμα της αρχιτεκτονικής του 17ου αιώνα της Ρωσίας (έγχρωμη φωτογραφία του Sergei Mikhailovich Prokudin-Gorskii, 1910, [[Βιβλιοθήκη του Κογκρέσου]])

Χρυσός Δακτύλιος της Ρωσίας (ρωσικά: Золото́е кольцо́)– σειρά περιηγητικών διαδρομών, που περνούν από παλιές ρωσικές πόλεις, όπου διασώζονται μοναδικά μνημεία της ιστορίας και του πολιτισμού της Ρωσίας και αποτελούν κέντρα λαϊκής χειροτεχνίας. Άλλοτε πάλι ως Χρυσό Δακτύλιο θεωρούμε το σύνολο των πόλεων που βρίσκεται βορειοανατολικά της Μόσχας, λόγω του σχηματισμού τους σε κύκλο. 

Αυτές οι μεσαιωνικές πόλεις, που διαδραμάτισαν σημαντικό ρόλο στο σχηματισμό της Ρωσικής Ορθόδοξης Εκκλησίας, διατηρούν την μνήμη των πιο σημαντικών γεγονότων της Ρωσικής ιστορίας. Οι πόλεις αυτές έχουν αποκληθεί "ανοιχτά μουσεία" και είναι χαρακτηριστικά μοναδικά μνημεία της Ρώσικης αρχιτεκτονικής των 12ου–18ου αιώνων, περιλαμβάνοντας φρούρια, μοναστήρια, επισκοπικούς ναούς, και εκκλησίες. Αυτές οι πόλεις είναι από τις πιο γραφικές στη Ρωσία και ξεχωρίζουν με ευκρίνεια για τους διάσημους σε σχήμα κρεμμυδιού τρούλους τους.
Ελικοπτεροφόρο

thumb|right|280px|Αμερικανικό Ελικοπτεροφόρο

Με τον όρο Ελικοπτεροφόρο ("Helicopter carrier") χαρακτηρίζεται τύπος σύγχρονου πολεμικού πλοίου ειδικά ναυπηγημένου για μεταφορά ελικοπτέρων αλλά και πολεμικών αεροσκαφών περιορισμένου αριθμού. Τέτοια πλοία διαθέτουν μεγάλοι στόλοι που διαπλέουν σε μεγάλες αποστάσεις και η αεροπορική τους κάλυψη κρίνεται αναγκαία. Συνήθως τα πλοία αυτά συμπεριλαμβάνονται σε αποβατικές ή αμφίβιες επιχειρήσεις ως συνοδά πλοία των κυρίως αποβατικών σκαφών.

Τα ελικοπτεροφόρα χαρακτηρίζονται από το μεγάλο συνεχές κατάστρωμα για τις προσνηώσεις ή απονηώσεις κυρίως ελικοπτέρων. Υφίστανται σήμερα διάφοροι τύποι επιμέρους ελικοπτεροφόρων με συνεχές κατάστρωμα από πλώρη μέχρι πρύμνη (όπως των ΗΠΑ ή ευρωπαϊκών χωρών) με πλευρικό υπερστέγασμα (συνήθως δεξιό) ή το μισό του μήκους του πλοίου, από το μεσόστεγο μέχρι πρύμνη (όπως τα ρωσικά). Έτσι τα μεν πρώτα έχουν μεγαλύτερη αξιοποίηση χώρων για ανάγκες αερομεταφερομένων δυνάμεων έναντι των δεύτερων που υπερτερούν όμως σε δύναμη πυρός αφού το πρωραίο τμήμα τους φέρει ενισχυμένο πυροβολικό και πυραυλικές εγκαταστάσεις, δίνοντάς τους περισσότερη ανεξαρτησία κινήσεων και αυτοδυναμία επιχειρήσεων. Επίσης τα πλοία αυτά φέρουν υποκαταστρώματα στα οποία με ειδικούς αναβατήρες μεταφέρονται και φυλάσσονται τα ελικόπτερα.

Η Ελλάδα δεν διαθέτει τέτοιο τύπο πολεμικού πλοίου, κρινόμενο ως μη αναγκαίου στα επιχειρησιακά αμυντικά δόγματα των ενόπλων δυνάμεών της. Αυτό όμως δεν σημαίνει πως δεν δύναται ν' αποκτήσει κατόπιν μετασκευής άλλου τύπου πλοίου και σε σχετικά πολύ σύντομο χρονικό διάστημα.
Εμμανουήλ Κριαράς

Ο Εμμανουήλ Κριαράς (Πειραιάς, 28 Νοεμβρίου 1906 – Θεσσαλονίκη, 22 Αυγούστου 2014) ήταν Έλληνας φιλόλογος, καθηγητής και αργότερα ομότιμος καθηγητής της Φιλοσοφικής Σχολής του Αριστοτέλειου Πανεπιστημίου Θεσσαλονίκης.
Τα 102 σκυλιά της Δαλματίας

Τα 102 σκυλιά της Δαλματίας (αγγλικά: 102 Dalmatians) είναι Αμερικανική οικογενειακή κωμωδία που κυκλοφόρησε το 2000 σε παραγωγή των Έντουαρντ Σ. Φέλντμαν και Walt Disney Pictures, ενώ τη σκηνοθεσία ανέλαβε ο Κέβιν Λίμα στο ντεμπούτο του ως σκηνοθέτης σε live-action ταινία. Αποτελεί τη συνέχεια της ταινίας του 1996, "Τα 101 σκυλιά της Δαλματίας", και στην ταινία πρωταγωνιστεί η Γκλεν Κλόουζ, η οποία επιστρέφει στο ρόλο της Κρουέλα Ντε Βιλ. Αυτή τη φορά προσπαθεί για άλλη μια φορά να κλέψει κουτάβια Δαλματίας για να φτιάξει το πιο «μεγαλειώδες» παλτό γούνας που θα υπάρξει ποτέ. Η Γκλεν Κλόουζ και ο Τιμ ΜακΊνερνι ήταν οι μόνοι ηθοποιοί που έπαιζαν στην πρώτη ταινία και επέστρεψαν για τους ρόλους τους στη δεύτερη.

Η ταινία ήταν υποψήφια για Όσκαρ Καλύτερων Κοστουμιών, αλλά έχασε από τον "Μονομάχο".
Οπτικό τηλεσκόπιο

thumb|right|220px|Τηλεσκόπιο

Οπτικό τηλεσκόπιο λέγεται το τηλεσκόπιο εκείνο δια του οποίου αυξάνεται το φαινόμενο μέγεθος αντικειμένων που βρίσκονται μακριά. Συγκεκριμένα είναι μία οπτική διάταξη για τη συλλογή και εστίαση της ορατής ακτινοβολίας, μέσω της οποίας επιχειρείται η παρατήρηση μακρινών αντικειμένων και κυρίως ουράνιων σωμάτων.
Ροστόφ επί του Ντον

thumb|right|250px|Το κτίριο διοίκησης της Περιοχής Ροστόφ και το μνημείο του Κόκκινου Στρατού thumb|right|250px|Συντριβάνι στο πάρκο της Επανάστασης

Το Ροστόφ επί του Ντον (ρωσικά: Ростов-на-Дону, Ραστόφ-να-Ντανού, προφορά σύμφωνα με το ΔΦΑ [rɐˈstof nə dɐˈnu]), είναι μια παραποτάμια πόλη στη βορειοανατολική άκρη της Μαύρης Θάλασσας, στην Αζοφική Θάλασσα, στις εκβολές του ποταμού Ντον.

Είναι σημαντικό λιμάνι και πρωτεύουσα της διοικητικής περιφέρειας Ροστόφ. Έχει πληθυσμό 1.089.261 σύμφωνα με την απογραφή του 2010. Ιδρύθηκε το 1749 και πήρε το όνομά της από τον Άγιο Δημήτριο του Ροστόφ (1651-1709), ο οποίος καταγόταν από την παλαιά βόρεια ρωσική πόλη Ροστόφ (το «Μεγάλο Ροστόφ»).
Μέγαρο Σταθάτου

Το Μέγαρο Σταθάτου, είναι τετραώροφο οικοδόμημα, από τα πιο σημαντικά δείγματα νεοκλασικής αρχιτεκτονικής της Αθήνας, έργο του Σάξονα αρχιτέκτονα Ερνέστου Τσίλλερ, στον οποίο οφείλονται πολλά από τα κτίρια της μετεπαναστατικής Ελλάδας, στο τέλος του 19ου αιώνα.
ΤΣΣΚΑ Μόσχας

Η ΤΣΣΚΑ Μόσχας (ρωσικά: ЦСКА Москва, αγγλικά: "CSKA Moskva") είναι ένας από τους πιο επιτυχημένους αθλητικούς συλλόγους της Ρωσίας. Ιδρύθηκε το 1911.

Είναι ευρέως γνωστή στη Δύση ως "Κόκκινος Στρατός" ή "η ομάδα του Κόκκινου Στρατού", επειδή κατά τη διάρκεια της σοβιετικής εποχής, αποτελούσε μέρος της αθλητικής κοινωνίας του Στρατού (спортивный клубый Армии - СКА), η οποία με τη σειρά της συνδεόταν με το σοβιετικό στρατό. Ο ιστορικός αθλητικός σύλλογος «ΤΣΣΚΑ» (γνωστός και ως «Μεγάλη ΤΣΣΚΑ») εξακολουθεί να είναι τμήμα του ρωσικού υπουργείου Άμυνας.

Η πληρης ονομασία της είναι "Τσεντράλνι Σπορτίβνι Κλουμπ Άρμι" (ΤΣΣΚΑ) "Μόσχας" (ρωσικά: Центральный спортивный клуб армии - ЦСКА, "Tsentral'nyi Sportivnyi Klub Armii" που σημαίνει "Κεντρικός Αθλητικός Σύλλογος του Στρατού").
Βίλεμ Ντροστ

"[[Βηθσαβεέ]] με το γράμμα του [[Δανιήλ]]", 1654, λάδι σε μουσαμά, 103 x 87 εκ., [[Μουσείο του Λούβρου]], [[Παρίσι]]
Ο Βίλεμ Ντροστ ("Willem Drost", 1633 - 1659) ήταν Ολλανδός ζωγράφος και χαράκτης, πιθανώς γερμανικής καταγωγής. Για τη ζωή και το έργο του διαθέτουμε σήμερα ελάχιστες πληροφορίες. Σύμφωνα με τον ζωγράφο και συγγραφέα Άρνολντ Χουμπράκεν (1660-1719), υπήρξε μαθητής του Ρέμπραντ, περίπου το 1650. Στα μέσα της δεκαετίας του 1650 ταξίδεψε στην Ιταλία, όπου επισκέφτηκε τη Ρώμη και τη Βενετία. Φιλοτέχνησε κυρίως ιστορικά θέματα, εμπνευσμένα από τη Βίβλο.

Στα παλαιότερα σωζόμενα έργα του ανήκουν δύο πίνακες ζωγραφικής του 1653, καθώς και ένα χαρακτικό που χρονολογείται το 1652 και αποτελεί πιθανότατα αυτοπροσωπογραφία. Ο πίνακας "Η Βηθσαβεεέ με το γράμμα του Δανιήλ" (1654, Μουσείο του Λούβρου) θεωρείται το σπουδαιότερο έργο τού Ντροστ, βασισμένο πιθανότατα στον πίνακα "Η Βηθσαβεέ με το γράμμα του Δαβίδ" (1654, Λούβρο) που φιλοτέχνησε την ίδια χρονιά ο Ρέμπραντ. Στην ίδια χρονικά περίοδο ανήκει και η προσωπογραφία "Πορτρέτο νεαρής γυναίκας" που φέρει λανθασμένα την υπογραφή του Ρέμπραντ. Με δεδομένο το πρόβλημα της πιστοποίησης της αυθεντικότητας αρκετών έργων του Ρέμπραντ, συχνά έχει υποστηριχθεί πως ορισμένα από αυτά ενδεχομένως αποτελούν δημιουργίες του Ντροστ.
Εμμανουήλ Καντιώτης

Ο Εμμανουήλ Καντιώτης (1868 - Μάρτιος 1944) ήταν Έλληνας ηθοποιός με καταγωγή από την Πάρο.
Θρακομακεδόνες

Οι Θρακομακεδόνες είναι καλαίσθητη οικιστική περιοχή στα βόρεια προάστια του νομού Αττικής, κοντά στους πρόποδες της Πάρνηθας. Από το 2010 αποτελεί δημοτική ενότητα του Δήμου Αχαρνών στο βορειοανατολικό τομέα (Ζώνη Β) του λεκανοπεδίου Αττικής, με 6.200 κατοίκους σύμφωνα με την απογραφή του 2011, η έκταση σε 3,55 τ.χμ. και η πυκνότητα 1.746 κάτοικοι ανά τ.χμ. Είναι μέρος του πολεοδομικού συγκροτήματος Αθηνών. Κάτοικοι της περιοχής είναι αρκετοί Αθηναίοι καλλιτέχνες, πολιτικοί, ιατροί και επιχειρηματίες.
Ερυθρός γίγαντας

[[διάγραμμα Χέρτζσπρουνγκ-Ράσελ]]: [[άξονας τετμημένων]]: [[φασματικός τύπος]]
[[άξονας τεταγμένων]]: Λαμπρότητα0, Ia, Ib: Υπεργίγαντες,II: Λαμπροί γίγαντες,III: Γίγαντες,IV: Υπογίγαντες,V: Κύρια ακολουθίαVI: Υπονάνοι,VII: Λευκοί νάνοι

Ερυθρός γίγαντας ονομάζεται κάθε μεγάλος ψυχρός αστέρας φασματικού τύπου K ή M που έχει εξελιχθεί τόσο ώστε να μη συγκαταλέγεται πλέον στους αστέρες της Κύριας Ακολουθίας, όπως αυτή ορίζεται από το διάγραμμα Χέρτζσπρουνγκ-Ράσελ (Hertzsprung-Russell). Ως εξελικτική κατηγορία, οι ερυθροί γίγαντες μπορεί να ανήκουν σε οποιαδήποτε από τις τρεις πρώτες κλάσεις Ι ως ΙΙΙ της διδιάστατης φασματικής ταξινομήσεως των Μόργκαν-Κήναν, δηλαδή ένας ερυθρός γίγαντας μπορεί να είναι υπεργίγαντας, λαμπρός γίγαντας ή (απλός) γίγαντας.
Χόφερτ Φλινκ

O Χόφερτ Φλινκ ("Govert Flinck", 25 Ιανουαρίου 1615 - 2 Φεβρουαρίου 1660) ήταν Ολλανδός ζωγράφος της μπαρόκ εποχής. Γιος εμπόρου υφασμάτων από το Κλέβε της Γερμανίας, εκπαιδεύτηκε σε νεαρή ηλικία υπό την εποπτεία του Μεννονίτη ζωγράφου Λάμπερτ Γιάκομπς ή Γιάκομπσζοον (Lambert Jacobsz./Jacobszoon), στην ολλανδική πόλη Λέουβαρντεν. Στο εργαστήριο του γνώρισε επίσης τον ζωγράφο Γιάκομπ Μπάκερ (1609-51), ο οποίος άσκησε σημαντική επιρροή στον Φλινκ. Το 1633 εγκαταστάθηκε στο Άμστερνταμ, όπου ολοκλήρωσε την εκπαίδευσή του στο εργαστήριο του Ρέμπραντ. 

Τα παλαιότερα σωζόμενα έργα του χρονολογούνται το 1636, χρονιά κατά την οποία πιθανότατα διακόπηκε η συνεργασία του με τον Ρέμπραντ και ξεκίνησε να λειτουργεί δικό του εργαστήριο. Τα πρώιμα έργα του φανερώνουν την ισχυρή επίδραση του δασκάλου του, αν και τα επόμενα χρόνια ο Φλινκ ενσωμάτωσε στους πίνακές του στοιχεία από τους σημαντικότερους Φλαμανδούς ζωγράφους της εποχής. Στις πρώτες του ιστορικές συνθέσεις, μεγάλης κλίμακας, ανήκει η "Ευλογία του Ιακώβ" (1638, Ρέικσμουζεουμ), έργο που θεωρείται ασυνήθιστο στα πλαίσια της σχολής του Ρέμπραντ και ενδεικτικό της τάσης του Φλινκ για καλλιτεχνική αυτονομία. Διακρίθηκε κυρίως σε προσωπογραφίες και ιστορικά θέματα. Στις σημαντικότερες παραγγελίες που ανέλαβε, ανήκει η διακόσμηση του νέου δημαρχείου της πόλης του Άμστερνταμ το 1655.
Σιμόν Μπολίβαρ

Ο Σιμόν Χοσέ Αντόνιο δε λα Σαντίσιμα Τρινιδάδ Μπολίβαρ ι Παλάσιος (ισπανικά: "Simón José Antonio de la Santísima Trinidad Bolívar y Palacios", 24 Ιουλίου 1783 – 17 Δεκεμβρίου 1830), γνωστός απλά ως Σιμόν Μπολίβαρ, ήταν ηγέτης διαφόρων κινημάτων ανεξαρτησίας σε όλη τη Νότια Αμερική, συλλογικά γνωστά ως Πόλεμος του Μπολίβαρ.

Ως ηγέτης στον αγώνα για ανεξαρτησία για τις περιοχές που σήμερα αποτελούν τη Βενεζουέλα, την Κολομβία, τον Ισημερινό, το Περού, τον Παναμά και τη Βολιβία, θεωρείται σημαντικός ήρωας σε αυτές τις χώρες, καθώς και στην υπόλοιπη ισπανόφωνη Αμερική.

Το 1802 παντρεύτηκε την Μαρία Τερέσα Ροδρίγκες ντελ Τόρο ι Αλάισα. Όταν η σύζυγός του πέθανε από κίτρινο πυρετό λιγότερο από έναν χρόνο αργότερα, ο Μπολίβαρ δεν παντρεύτηκε ποτέ ξανά. 

Είναι γνωστός με τον παρατσούκλι El Libertador, "Ο Ελευθερωτής", και ως ο Τζωρτζ Ουάσινγκτον της Νότιας Αμερικής για τον ηγετικό του ρόλο στα πιο πάνω κινήματα ανεξαρτησίας, όπως ο Ουάσινγκτον ήταν αυτός που οδήγησε σε ανεξαρτησία τις Ηνωμένες Πολιτείες.
TSR, Inc.

Η TSR, Inc. ήταν μια αμερικάνικη εκδότρια εταιρεία παιχνιδιών περισσότερο γνωστή για το παιχνίδι ρόλων Dungeons & Dragons.
Δεκέλεια Αττικής

Η Δεκέλεια (), (ο δήμος: Δεκελείας, Δήμος Δεκελειών) ήταν αρχαίος οικισμός - πόλη και δήμος της Ιπποθοωντίδας (περιοχή της Αρχαίας Αττικής και φυλή της αρχαίας Αθήνας).

Ο Στράβων, αναφερόμενος στον ιστορικό Φιλόχορο και το έργο του «"Ατθίς"» (ή "Ατθίδες" ή "Ιστορίαι") λέει ότι η Δεκέλεια ήταν μια από τις δώδεκα πόλεις, οι οποίες ιδρύθηκαν στην Αττική από τον μυθικό βασιλιά της Αθήνας, Κέκροπα και αργότερα ο Θησέας την ένωσε με την πόλη της αρχαίας Αθήνας. Στη συνέχεια έγινε ένας από τους δήμους της Αττικής (δήμος Δεκελειών).

Η "Δεκέλεια", αναφερόμενη και ως "Δεκέλεια Αττικής", σήμερα είναι ευρύτερη περιοχή, η οποία περιλαμβάνει την ομώνυμη συνοικία–οικισμό, καθώς επίσης και την περιοχή του σημερινού Τατοΐου. Η Δεκέλεια υπάγεται στον Δήμο Αχαρνών και στην περιοχή της είναι εγκατεστημένα διάφορα τμήματα της Πολεμικής Αεροπορίας, στην Αεροπορική Βάση Δεκέλειας (ή "Αεροδρόμιο Τατοΐου"), καθώς επίσης το Μουσείο της Πολεμικής Αεροπορίας και η Σχολή Ικάρων. Επίσης εκεί κοντά βρίσκονται το Ολυμπιακό χωριό και το παλαιό βασιλικό ανάκτορο του Τατοΐου.
Το Κόσμημα των Εφτά Αστεριών

Το Κόσμημα των Εφτά Αστεριών ("The Jewel of Seven Stars") είναι μυθιστόρημα τρόμου από τον Ιρλανδό συγγραφέα Μπραμ Στόκερ, που πρωτοδημοσιεύθηκε στο Ηνωμένο Βασίλειο το 1903 από τον Αγγλικό εκδοτικό οίκο "Heinemann".
Το Πέρασμα του Φιδιού

Το Πέρασμα του Φιδιού (πρωτότυπος τίτλος: "The Snake's Pass") είναι ένα μυθιστόρημα από τον Μπραμ Στόκερ που δημοσιεύθηκε στην Αγγλία το 1890 από τους εκδοτικούς οίκους "Sampson", "Low", "Marston", "Searle" και "Rivingston".
Το λημέρι του Λευκού Σκουληκιού

Το λημέρι του Λευκού Σκουληκιού (πρωτότυπος τίτλος: "Lair of the White Worm") είναι μυθιστόρημα τρόμου από τον Ιρλανδό συγγραφέα Μπραμ Στόκερ, που δημοσιεύθηκε πρώτη φορά στην Αγγλία το 1911 από τον εκδοτικό οίκο "William Rider and Son Ltd". Η νουβέλα αυτή ενέμπνευσε μια ομώνυμη ταινία του 1998 σκηνοθετημένη από τον Κεν Ρούζελ.
Ντράφι

Το Ντράφι είναι συνοικία της πρώην κοινότητας Πικερμίου Αττικής και του νυν Δήμου Ραφήνας-Πικερμίου, οικοδομημένη στους νοτιοανατολικούς πρόποδες της Πεντέλης. Κτίστηκε με σκοπό τη στέγαση των δικαιούχων του Συνεταιρισμού Γεωργικών Υπαλλήλων "Ο ΠΑΝ". Συνορεύει με τις περιοχές Πικέρμι (κέντρο), Διώνη, Πεντέλη, Ανθούσα, Παλλήνη. Στο Ντράφι λειτουργεί ο Ναός της Αναλήψεως.

Σήμερα χαρακτηρίζεται "η Εκάλη των Μεσογείων", καθώς οικοδομούνται στην περιοχή κυρίως πολυτελείς μονοκατοικίες και επαύλεις. Ο οικοδομικός οργασμός εντάθηκε με την εγκατάσταση του γειτονικού αεροδρομίου των Σπάτων, καθώς πολλοί υπάλληλοι του αεροδρομίου αναζητούν κατοικία εκεί. Το οδικό δίκτυο παρουσιάζει ατέλειες, με συχνές στροφές και απότομες κλίσεις. Ωστόσο, αρκετοί δρόμοι είναι πλατύτεροι από τους δρόμους της Διώνης και του γειτονικού Αγίου Σπυρίδωνα, με κατεξοχήν παράδειγμα την οδό Αχαιών, που ενώνει το Ντράφι με την Πεντέλη και την Ανθούσα. Για τη μετακίνησή τους οι κάτοικοι του Ντραφίου μεταβαίνουν στο κεντρικό Πικέρμι είτε στην Παλλήνη, μέσω της οδού Ελαιώνων.

Το Ντράφι έχει απειληθεί από πυρκαγιές κατά το παρελθόν (πληγώθηκε σημαντικά το 1995, το 1998 και το 2009).
Τζορτζ Γκάμοφ

Ο Τζορτζ Γκάμοφ ("Георгий Антонович Гамов", 4 Μαρτίου 1904 - 19 Αυγούστου 1968), γεννημένος ως Γκεόργκι Αντόνοβιτς Γκάμοφ, ήταν ουκρανικής καταγωγής φυσικός, κοσμολόγος και συγγραφέας, ένας από τους σημαντικότερους του εικοστού αιώνα. Το σπουδαιότερο επίτευγμά του στη φυσική ήταν η ανακάλυψη του κβαντικού φαινομένου σήραγγας. Ερεύνησε ποικιλία θεμάτων, όπως τη ραδιενεργό διάσπαση του πυρήνα του ατόμου, την αστρική εξέλιξη, την πυρηνοσύνθεση στους αστέρες και στη Μεγάλη Έκρηξη, και τη γενετική.
Πικέρμι

Το Πικέρμι είναι οικισμός της Ανατολικής Αττικής. Διοικητικά υπάγεται στον Δήμο Ραφήνας - Πικερμίου. Σύμφωνα με την απογραφή του 2011, το Πικέρμι έχει 2.009 κατοίκους, ενώ η Δημοτική Κοινότητα Πικερμίου, η οποία περιλαμβάνει επίσης τους οικισμούς Διώνη, Αγιο Σπυρίδωνα και Ντράφι, έχει 7.112 κατοίκους.

Το Πικέρμι είναι γνωστό για τον μεγάλο πλούτο παλαιοντολογικών ευρημάτων (πανίδα Πικερμίου) που έχει να επιδείξει από τα πρώτα μόλις χρόνια της ίδρυσης του νεοελληνικού κράτους. Σύμφωνα με μία εκδοχή, οφείλει την ονομασία του στο βυζαντινό άρχοντα Επικέρνη, του οποίου αποτελούσε κτήμα κατά τη Βυζαντινή Αυτοκρατορία. Στην αρχαιότητα αποτελούσε τον Αττικό Δήμο Τείθρας της Αιγηίδος φυλής που τοποθετείτο στη μεσόγεια χώρα σύμφωνα με τη διοικητική διαίρεση του Κλεισθένους. Κατά τη φραγκοκρατία δέχεται Αρβανίτες κατοίκους ως τμήμα της Μεσογαίας, ενώ κατά την τουρκοκρατία διαιρείται σε εννέα τσιφλίκια Οθωμανών αρχόντων. Το 1912 εμφανίζεται ως οικισμός των Σπάτων, ενώ από το 1952 το Πικέρμι αναγνωρίζεται ως αυτόνομη κοινότητα της Ανατολικής Αττικής.

Το χωριό είναι γνωστό για τους υδρόμυλούς του, τους πλούσιους αμπελώνες, αλλά και το βυζαντινό ναό Μεταμορφώσεως του Σωτήρος, στον οποίο στήνεται πανηγύρι κάθε καλοκαίρι.
Γκιώνα

Η Γκιώνα είναι το υψηλότερο βουνό της Στερεάς Ελλάδας, τοποθετημένο στη Φωκίδα ανάμεσα στον Παρνασσό και τα Βαρδούσια. Με υψηλότερη κορυφή την Πυραμίδα στα 2.510 μέτρα, η Γκιώνα είναι το υψηλότερο βουνό νότια του Ολύμπου και το πέμπτο συνολικά στην Ελλάδα. Στην αρχαιότητα ήταν γνωστή ως Ασέληνον όρος.
Σάμουελ φαν Χόοχστρατεν

O Σάμουελ φαν Χόοχστρατεν ("Samuel van Hoogstraten", 2 Αυγούστου 1627 - 19 Νοεμβρίου 1678) ήταν Ολλανδός ζωγράφος, χαράκτης και συγγραφέας, του οποίου το έργο ανήκει χρονικά στη «Χρυσή Εποχή» (1584-1702) της Ολλανδίας. Στη διάρκεια της ζωής του καταξιώθηκε ως ζωγράφος και ποιητής, γνωστός επίσης ως μαθητής του Ρέμπραντ. Από το συγγραφικό του έργο ξεχωρίζουν τα γραπτά κείμενα που σχετίζονται με το έργο του δασκάλου του, καθώς και μία πραγματεία για τη ζωγραφική στα τέλη του 17ου αιώνα, με τίτλο "Εισαγωγή στην Aκαδημία της ζωγραφικής ή του ορατού κόσμου" ("Inleyding tot de hooge schoole der schilderkonst, anders de zichtbaere werelt", 1678).
Σαρακατσάνοι

Οι Σαρακατσάνοι ή Σαρακατσαναίοι είναι πληθυσμιακή ομάδα Ελλήνων που κατοικεί σε ολόκληρη την ηπειρωτική Ελλάδα, καθώς και σε άλλες βαλκανικές χώρες, κυρίως σε περιοχές της ορεινής Βουλγαρίας και στην Βόρεια Μακεδονία. Οι Σαρακατσάνοι παλαιότερα ζούσαν ως νομάδες κτηνοτρόφοι, το καλοκαίρι στα βουνά και το χειμώνα στα χειμαδιά. Κοιτίδα των Σαρακατσαναίων ήταν η οροσειρά της κεντρικής και νότιας Πίνδου και η Ρούμελη με επίκεντρο τα Άγραφα. Ο διασκορπισμός τους από την αρχική κοιτίδα τους προς την υπόλοιπη ηπειρωτική Ελλάδα έγινε επί Τουρκοκρατίας και κυρίως τον 18ο αιώνα, στα χρόνια του Αλή Πασά. Σήμερα οι Σαρακατσάνοι έχουν σταματήσει, οι περισσότεροι, τον κτηνοτροφικό βίο και έχουν εγκατασταθεί μόνιμα σε χωριά και πόλεις.
Γνωστικισμός

Με τον όρο γνωστικισμός εννοείται ένα προχριστιανικής καταγωγής φιλοσοφικό και θρησκευτικό κίνημα, δείγμα του σύντονου συγκρητισμού της ρωμαϊκής εποχής ο οποίος είχε τις ρίζες του στα μεσογειακά ήθη της ελληνιστικής περιόδου. Ο όρος χρησιμοποιήθηκε επίσης για να περιγράψει διάφορες θρησκευτικές ομάδες των πρώτων τεσσάρων μεταχριστιανικών αιώνων. Ο γνωστικισμός αποτελούσε ένα σωτηριολογικό θρησκευτικό σύστημα, βασισμένο στην ημιδιαισθητική μυστικιστική έννοια της Γνώσης, το οποίο στις περισσότερες περιπτώσεις αποδεχόταν ως λυτρωτική θεότητα τον χριστιανικό Ιησού Χριστό, προσδίδοντάς του όμως διαφορετικές ιδιότητες απ' ό,τι ο χριστιανισμός. Οι γνωστικοί, διεσπαρμένοι σε διάφορες αυτόνομες κοινότητες και χωρίς κεντρικό συντονισμό ή συγκεντρωτικό ιερατείο, ουσιαστικά εκριζώθηκαν έως τον πέμπτο αιώνα από την επίσημη χριστιανική Εκκλησία και τον ρωμαϊκό Στρατό (αν και γνωστικά συστήματα επέζησαν μέχρι και τα τέλη του Μεσαίωνα), καθώς η Ρωμαϊκή Αυτοκρατορία είχε θεσπίσει πλέον ως κρατική και μόνη αποδεκτή θρησκεία τον χριστιανισμό. Εξίσου σημαντικός λόγος για την εξάλειψή τους απέβη η συστηματική περιφρόνηση του φυσικού κόσμου, με την ιδιαίτερη μετάθεση του βάρους της διδασκαλίας τους προς την αρχή και δημιουργία του Σύμπαντος, καθώς και ο συνήθως αυστηρός ασκητικός βίος που δίδασκαν, συνοδευόμενος από περιφρόνηση του σώματος. Η έρευνα για τον γνωστικισμό βρίσκεται σε μεγάλη άνοδο μετά από την ανακάλυψη της γνωστικής βιβλιοθήκης του Ναγκ Χαμαντί και την εύρεση του γνωστικού Ευαγγελίου του Ιούδα.

Ο γνωστικισμός εμφανίστηκε κατά τη διάρκεια μίας ιστορικής περιόδου με μεγάλη έξαρση του θρησκευτικού αισθήματος και των μυστικιστικών πρακτικών στον ρωμαϊκό κόσμο, από τον πρώτο αιώνα π. Χ. έως τον τέταρτο αιώνα. Παράλληλα με την ανάδυσή του στην ανατολική Μεσόγειο γνώρισαν άνθιση οι μυστηριακές λατρείες, ο ερμητισμός, ο μιθραϊσμός, ο νεοπλατωνισμός κλπ, ενώ αναπτύχθηκε και τελικά εδραιώθηκε ο χριστιανισμός. Ο γνωστικισμός περιελάμβανε στοιχεία ελληνικά, ιρανικά, ιουδαϊστικά και χριστιανικά. Η διερεύνηση της πρώιμης μορφής του γνωστικισμού έγινε από τους εχθρούς του, τους πρώτους διαμορφωτές του επίσημου ("ορθόδοξου") χριστιανικού δόγματος της εποχής όπως ο Κλήμης, ο Ωριγένης και ο Ειρηναίος. Οι συγκεκριμένοι καταδίκασαν αυτό που οι ίδιοι αποκάλεσαν «γνωστική αίρεση» και η πολεμική τους εναντίον του γνωστικισμού αποτέλεσε την πρωταρχική τους ώθηση για τη συγγραφή των θεολογικών συγγραμμάτων τους. Η γνωστική θρησκεία, αναγνωρίζοντας ότι ούτε ο Σίμων ούτε η Ελένη, αλλά ίσως ο Ιησούς από τη Ναζαρέτ να είναι ο ταπεινωμένος θεϊκός Μεσσίας έθετε σε κίνδυνο τον χριστιανισμό εν τη γενέσει του με εντελώς διαφορετικό τρόπο απ' ό,τι ο ιουδαϊσμός ο οποίος, παρά τα δικά του γνωστικίζοντα ρεύματα, δεν ήταν διατεθειμένος να κάνει κανενός είδους παραχωρήσεις. Ο Γνωστικισμός και ο Χριστιανισμός είτε αναπτύχθηκαν παράλληλα, βασισμένοι σε κοινές πηγές, είτε ο γνωστικισμός προηγήθηκε με κάποια πρώιμη μορφή του.